Kinders onder dié wat in gru-ongeluk verkoolFoto ter illustrasie. (Foto: Unsplash) Vyf mense, onder wie drie kinders, het vroeg Donderdagoggend verkool ná ŉ botsing op die N17 in Mpumalanga. Volgens Moeti Mmusi, woordvoerder van die provinsiale departement van gemeenskapsveiligheid, het ŉ Toyota Corolla omstreeks 01:00 teen ŉ Ford-sedan gebots. Die Toyota was op pad van Davel na Ermelo toe dit glo die Ford, wat langs die pad gestaan het, getref het. “Twee volwassenes en drie kinders het onherkenbaar verbrand toe die Ford tydens die botsing aan die brand geslaan het,” het Mmusi gesê. Die bestuurder van die Toyota en ŉ passasier is ernstig beseer. “Die oorsaak van die ongeluk is nog nie bekend nie, maar die polisie was op die toneel en ondersoek die saak verder.” Vusi Shongwe, LUR vir gemeenskapsveiligheid in Mpumalanga, het ŉ beroep op motoriste gedoen om waaksaam te wees wanneer hulle bestuur, veral snags wanneer sigbaarheid belemmer is. Hy het bygevoeg dat die paaie weens menslike foute daagliks gevaarliker word. “Ons sal voortgaan om as departement opleidingsprogramme oor padveiligheid aan te bied. Wetstoepassers sal ook nie roekelose en nalatige bestuurders op die paaie duld nie.” Shongwe het motoriste opnuut versoek om die wet te gehoorsaam en nie tydens die aandkloktydperk te bestuur nie. Ingevolge die afsonderingsregulasies geld die aandklokreël tussen 21:00 en 04:00. Die polisie het ook ŉ ondersoek van stapel gestuur na die oortreding van dié regulasies.